ফিরহাদ হাকিমের মেয়র পদের মামলায় বড় জয় পেল রাজ্য সরকার। বিচারপতি দেবাংশু বসাক শুক্রবার রায় দেন, বিধানসভায় রাজ্য সরকার কলকাতার পুর-আইনে যে সংশোধনী এনেছে, তা কেন্দ্রীয় আইনের পরিপন্থী নয়। তাই আবেদনকারীর আবেদন খারিজ করছে আদালত। ফলে সরকারের যুক্তিকেই মান্যতা দিল কোর্ট। 
শোভন-বৈশাখী পর্বের পর মুখ্যমন্ত্রী মমতা বন্দ্যোপাধ্যায় কলকাতা পুরসভার মেয়র পদ থেকে শোভন চট্টোপাধ্যায়কে সরে যেতে বলেন। শোভনের ইস্তফার পরেই রাজ্য সরকার তড়িঘড়ি চলতি বিধানসভা অধিবেশনে পুরসভার মেয়র পদ নিয়ে ১৯৮০ সালের আইন সংশোধন করে।

এই বিষয়ে অন্যান্য খবর

ফিরহাদের জয়ে মমতার জয়, হাসি ফুটল তৃণমূলের মুখে


আগের আইন অনুযায়ী, মেয়র হতে গেলে তাঁকে অবশ্যই কাউন্সিলর হতে হবে। কিন্তু মন্ত্রী ফিরহাদ কাউন্সিলর নয়। তাই সরকার ১৯৮০ সালের ওই আইনে সংশোধন আনা হয়। সংশোধিত বিল অনুযায়ী, অ-কাউন্সিলর কোনও ব্যক্তি মেয়র পদে বসলে তাঁকে ৬ মাসের মধ্যে সেই পুরসভার যে কোনও ওয়ার্ড থেকে জয়ী হতে হবে৷ সংশোধিত ওই বিল রাজ্যপালের কাছে যায়। এবং রাজ্যপাল বিলের কিছু কিছু অংশ নিয়ে রাজ্যের অ্যাডভোকেট জেনারেল কিশোর দত্তর সঙ্গে আলোচনার পরেই বিলে সই করেন। সংশোধিত বিল আইনে পরিণত হয়।
এর পরেই শুক্রবার ফিরহাদ মেয়র পদের নির্বাচনে প্রতিদ্বন্দ্বিতা করতে মনোনয়ন পেশ করেন। এ দিকে, কলকাতা পুরসভার ৭৫ নম্বর ওয়ার্ডের সিপিএম কাউন্সিলর বিলকিস বেগম ওই সংশোধিত আইনকে চ্যালেঞ্জ করে মামলা করেন হাইকোর্টে। তাঁর আইনজীবী বিকাশরঞ্জন ভট্টাচার্যর যুক্তি ছিল, সংবিধানের ২৪৩আর ধারা অনুযায়ী পুরসভার মেয়র হতে পারেন একমাত্র নির্বাচিত কাউন্সিলরই। অনির্বাচিত কারও যোগ্যতা নেই এই পদে বসার। এটা সংবিধানের ২৪৩আর ধারার পরিপন্থী আইন। কিন্তু রাজ্যের আডভোকেট জেনারেল কিশোর দত্তের যুক্তি ছিল, সংবিধান মেনেই আইনে সংশোধনী এনেছে সরকার। এ ছাড়া কলকাতা পুরসভার আইনজীবী শক্তিনাথ মুখোপাধ্যায়ের যুক্তি ছিল, রাজ্য সরকারের অধিকার রয়েছে বিধানসভায় সংশোধনী বিল আনার। তাকে আইনে পরিণত করার।
তবে হাইকোর্ট জানিয়ে দিল, রাজ্য সরকার কলকাতার পুর-আইনে যে সংশোধনী এনেছে, তা কেন্দ্রীয় আইনের পরিপন্থী নয়।